Penulis Filem John Wick Sertai Pasukan Kreatif Siri Falcon And The Winter Soldier
Pencipta dan penulis skrip trilogi John Wick, Derek Kolstad dilaporkan bakal menyertai pasukan kreatif siri televisyen Disney+, Falcon and the Winter Soldier. Menurut laporan dari The Wrap, Kolstad akan terlibat dalam penulisan skrip siri televisyen Marvel itu. Setakat ini, plot dan sinopsis siri Falcon and the Winter Soldier masih lagi tidak diketahui. Anthony Mackie dan Sebastian Stan akan kembali membawakan watak mereka dalam Marvel Cinematic Universe (MCU) sebagai Sam Wilson a.k.a Falcon dan Bucky Barnes a.k.a Winter Soldier. Mereka berdua akan disertai pelakon Daniel Bruhl dan Emily VanCamp yang akan meneruskan peranan mereka sebagai Helmut Zero dan Agent Sharon Carter. Falcon and the Winter Soldier akan bersiaran selama 6 episod dan merupakan sebahagian dari dunia MCU. Dijangkakan siri televisyen ini akan mula bersiaran di Disney+ mulai Ogos tahun hadapan.